Diari Oficial de la Generalitat Valenciana


Sumari del DOGV 5203, del 21-02-2006 (2006/1593)

RESOLUCIÓ d'1 de febrer de 2006, de la Direcció General de Treball i Seguretat Laboral, per la qual es disposa el registre i la publicació de l'Acord de la Mesa Sectorial de Sanitat sobre Carrera i Desenvolupament Professional, subscrit entre la Conselleria de Sanitat i les organitzacions sindicals CCOO, CEMSATE, CSI-CSIF, STSPV-IV, UGT i SAE.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5203

Data del DOGV
:   21-02-2006

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2006/1593


Data del document
:   01-02-2006

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * Conselleria de Sanitat
    * antiguitat
    * conveni col·lectiu
    * carrera professional
    * professió sanitària
    * acord col·lectiu
    * sindicat
    * promoció professional

RESOLUCIÓ d'1 de febrer de 2006, de la Direcció General de Treball i Seguretat Laboral, per la qual es disposa el registre i la publicació de l'Acord de la Mesa Sectorial de Sanitat sobre Carrera i Desenvolupament Professional, subscrit entre la Conselleria de Sanitat i les organitzacions sindicals CCOO, CEMSATE, CSI-CSIF, STSPV-IV, UGT i SAE. [2006/X1593]  
Vist el text de l'Acord de la Mesa Sectorial de Sanitat sobre Carrera i Desenvolupament Professional, subscrit entre la Conselleria de Sanitat i les organitzacions sindicals CCOO, CEMSATE, CSI-CSIF, STSPV-IV, UGT i SAE, de conformitat amb el que disposa l'article 36 de la Llei 9/1987, de 12 de juny, d'Òrgans de Representació, Determinació de les Condiciones de Treball i Participació del Personal al Servici de les Administracions Públiques, modificada per la Llei 7/1990, de 19 de juliol, esta Direcció General de Treball i Seguretat Laboral, acorda:  
Primer   
Que es diposite l'acord en l'oficina pública a què fa referència la Llei Orgànica 11/1985, de 2 d'agost, de Llibertat Sindical, adscrita a esta direcció general.  
Segon  
Ordenar-ne la publicació en el Diari Oficial de la Generalitat Valenciana.  
València, 1 de febrer de 2006.. El director general de Treball i Seguretat Laboral: Román Ceballos Sancho.  
ACORD ENTRE LA CONSELLERIA DE SANITAT I ORGANITZACIONS SINDICALS AMB REPRESENTACIÓ EN MESA SECTORIAL DE SANITAT, SOBRE CARRERA I DESENVOLUPAMENT PROFESSIONAL.  
1. Àmbit d'aplicació  
1.1 Àmbit d'aplicació de la carrera professional  
Este sistema de carrera professional s'aplica als llicenciats i diplomats, inclosos en els articles 6 i 7 de la Llei d'Ordenació de les Professions Sanitàries, adscrits a la Conselleria de Sanitat i que tinguen la consideració de personal sanitari, d'acord amb el que disposa el Decret 71/1989, de 15 de maig, del Consell de la Generalitat Valenciana.  
El personal facultatiu i no facultatiu de quota i zona i els sanitaris locals integrats en els servicis jerarquitzats d'Assistència Especialitzada i en els equips d'Atenció Primària, respectivament, queden, a partir del moment en què se'n produïsca la integració i que hi facen la jornada prevista amb caràcter general, enquadrats en el grau de carrera professional que els corresponga, d'acord amb el temps de servicis prestats i amb el sistema de carrera professional establit en este reglament.  
El personal facultatiu de quota i zona i els sanitaris locals no integrats en els servicis jerarquitzats d'assistència especialitzada i en els equips d'Atenció Primària, respectivament, podran accedir a la carrera professional en els termes que s'establisquen en la negociació específica per a este col·lectiu.  
El personal de Salut Pública tindrà accés a la carrera professional en els termes regulats en la Llei 4/2005, de 17 de juny, de la Generalitat, de Salut Pública de la Comunitat Valenciana, i les disposicions que la despleguen.  
1.2 Homologació de la carrera amb altres organismes vinculats a la Conselleria de Sanitat  
La Conselleria de Sanitat ha d'establir els acords amb els consorcis, concessions administratives o altres organismes emmarcats en les diferents fórmules de gestió recollides per la Llei 15/1997, de 25 d'abril, i per la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, a fi de garantir l'homologació del grau de carrera obtingut pel personal propi i el d'estos centres.  
2. Definició de la carrera professional  
2.1 Carrera professional  
S'entén per carrera professional dels llicenciats i diplomats inclosos en els articles 6 i 7 de la Llei d'Ordenació de les Professions Sanitàries, el dret dels professionals a progressar, de forma individualitzada, com a reconeixement al seu desenvolupament professional quant a coneixements, experiència i compliment dels objectius de la Conselleria de Sanitat.  
La progressió a un grau superior de la carrera professional requerix un període mínim de permanència en el grau anterior i també l'avaluació favorable dels mèrits que establisca la Conselleria de Sanitat. Estos graus es definixen, una vegada adquirits, com a consolidats i irreversibles.  
2.2 Voluntarietat  
L'accés a la carrera té caràcter voluntari i el reconeixement individualitzat, basat en una avaluació objectiva i reglada, comporta la percepció del complement retributiu de carrera que pertoque, d'acord amb les previsions d'esta norma.  
3. Graus de la carrera professional  
3.1 Nombre de graus  
S'establix una carrera professional sanitària amb 4 graus per als llicenciats i diplomats inclosos en els articles 6 i 7 de la Llei d'Ordenació de les Professions Sanitàries, més un grau inicial o d'accés.  
3.2 Denominació dels graus de la carrera  
Els graus que componen la carrera professional són:  
Grau G0. No té denominació específica  
Grau G1. Adjunt  
Grau G2. Expert  
Grau G3. Referent  
Grau G4. Consultor  
4. Accés als graus  
4.1 Accés a la carrera professional  
El dret del professional sanitari a l'accés a la carrera es produïx en el moment de la primera incorporació definitiva a un lloc de plantilla de personal sanitari adscrit a la Conselleria de Sanitat. Per a fer efectiu este dret, la persona interessada ha de fer la sol·licitud formal d'inclusió en la carrera professional, en els termes que recullen les disposicions de desplegament d'esta norma.  
4.2 Reconeixement de servicis previs i enquadrament en el grau corresponent  
4.2.1 El temps de treball prèviament prestat en qualsevol institució sanitària pública serà pres en compte per a la valoració dels anys de permanència necessaris per a accedir als diferents graus de carrera en els termes recollits en les disposicions de desplegament d'esta norma.  
4.2.2 L'avaluació del temps de servicis prestats determinarà l'enquadrament inicial del professional en el grau de carrera que li corresponga, d'acord amb els criteris definits en els articles 5 a 10, i tenint en compte la disposició transitòria primera.  
4.3 Àrees d'avaluació  
Sense perjuí del que disposa la disposició transitòria primera, per a la promoció a graus superiors es requerix haver romàs en el grau anterior el mínim d'anys que s'establix en cada grau i tindre els requisits determinats en relació amb l'avaluació de les àrees següents:  
Activitat assistencial: valora l'experiència, l'esforç personal i la qualitat assistencial. Per a l'avaluació es té en compte, en cada grau, el temps de permanència en el grau corresponent i el compliment d'objectius prèviament fixats mesurats per mitjà d'indicadors objectivables i referits a l'activitat i qualitat assistencials.  
Adquisició de coneixements: es valora l'assistència a activitats de formació contínua i continuada relacionades amb l'exercici professional, sempre que estiguen acreditades oficialment. Es valora l'assistència a cursos, el doctorat, l'aprenentatge de tècniques noves, etc., sempre que incidisca positivament en una formació acreditada. L'avaluació es fa d'acord amb un barem que s'ha d'aprovar en les disposicions de desplegament d'esta norma i s'hi han de tindre en compte les diferències en l'accés a esta activitat, depenent de la naturalesa de cada institució.  
Activitat docent i investigadora: considera la participació en programes de formació continuada acreditada, participació com a col·laboradors en treballs d'investigació i publicacions científiques en les línies prioritzades per la Conselleria de Sanitat i la contribució als programes d'actualització i formació professional en l'àmbit de l'àrea de coneixement del professional. L'avaluació s'ha de fer d'acord amb un barem que s'ha d'aprovar en les disposicions de desplegament d'esta norma i s'hi ha de tindre en compte les diferències en l'accés a esta activitat dependents de la naturalesa de cada institució.  
Compromís amb l'organització: valora la participació voluntària en programes de millora de la qualitat assistencial, participació en comissions clíniques, grups d'experts, equips d'investigació, grups de qualitat i acreditació, exercici de llocs directius o de coordinació i supervisió i, en general, el desplegament d'activitats que contribuïsquen de manera efectiva a la millora de l'assistència sanitària.  
4.4 Avaluació de l'activitat assistencial  
4.4.1 D'acord amb el principi d'eficiència, l'avaluació de l'activitat assistencial a què fa referència l'apartat 4.3.a es basa en els mesuraments que es fan per a la determinació de la productivitat variable. Per al que disposen els articles 6.2.a, 7.2.a, 8.2.a i 9.2.a, es considera que un professional ha complit els objectius assistencials en un any determinat, si durant l'any ha meritat alguna quantitat en concepte de productivitat variable.  
Si durant un exercici no hi ha cap partida pressupostària destinada al pagament de la productivitat variable, l'avaluació del compliment d'objectius es fa aplicant als objectius corresponents a eixe exercici els mateixos criteris d'avaluació usats l'any anterior.  
Si, per qualsevol circumstància diferent del que disposa l'apartat 4.4.2, a un treballador determinat no se li aplica el complement de productivitat variable, l'avaluació del compliment d'objectius s'ha de fer aplicant als objectius d'este treballador els mateixos criteris d'avaluació usats per a la resta dels treballadors del centre.  
4.4.2 Els professionals en situació de servicis especials tindran dret al còmput del temps per a la carrera. Durant cada any o fracció que dure esta situació administrativa, s'assumix que els objectius assistencials i el compromís amb l'organització s'han complit plenament.  
4.4.3 Durant els permisos per a l'assistència a cursos o seminaris de formació o per a participar en programes acreditats de cooperació nacional o internacional o en activitats i tasques docents o d'investigació sobre matèries relacionades amb l'activitat dels servicis de salut, s'assumix que els objectius assistencials s'han complit plenament, sempre que se n'acredite l'aprofitament.  
4.4.4 Quan l'any avaluat no coincidisca amb l'any natural, es pren com a mesura del compliment dels objectius assistencials la mitjana dels resultats de cada un dels anys, ponderada pel temps efectiu computat de cada any.  
4.5 Sol·licitud d'avaluació  
Quan un professional estiga o crega que està en condicions de progressar al grau següent de carrera, ha de sol·licitar voluntàriament l'avaluació en els termes regulats en esta norma, per mitjà del formulari específic que s'ha de publicar amb la normativa de desplegament. L'administració ha de resoldre en un termini no superior a 12 mesos, transcorregut el qual es presumix que accedix al que sol·licita. En tots els casos, els efectes econòmics es reconeixeran des del dia en què siga efectiu el dret.  
4.6 Informació al professional  
La Conselleria de Sanitat ha d'establir els mitjans adequats per a garantir que els professionals puguen conéixer periòdicament quina és la situació del seu expedient de carrera professional i, en particular, quina és la seua puntuació en cada una de les àrees d'avaluació.  
5. El grau 0 o inicial  
5.1 Requisits  
Es pot accedir al grau 0 o inicial des del mateix moment en què s'ocupa de forma definitiva una plaça de plantilla de personal sanitari adscrit a la Conselleria de Sanitat, sempre que es complisquen els requisits del punt 1.1. Este grau comporta els drets i complements retributius comuns a cada categoria professional.  
6. El grau 1  
6.1 Requisits  
Sense perjuí del que disposa l'article 4.2, per a accedir al grau 1 es requerix:  
a) Haver prestat servicis en el sistema de salut almenys durant 5 anys en el grau de base 0.  
b) Haver obtingut un mínim de 50 crèdits en la suma de la valoració de les àrees d'avaluació que conté l'apartat 4.3.  
6.2 Valoració de les àrees d'avaluació  
a) Activitat assistencial: fins a 70 crèdits, que s'obtenen de la manera següent:  
. Permanència en el grau 0: fins a un màxim de 50 crèdits; s'assignen 10 crèdits per cada any en què es complisquen els objectius i 5 per cada any en què no es complisquen.  
. Èxit d'objectius: fins a 20 crèdits obtinguts de multiplicar per 20 el valor mitjà dels tres millors resultats de compliment d'objectius.  
b) Adquisició de coneixements: fins a 10 crèdits, d'acord amb el barem.  
c) Activitat docent i investigadora: fins a 10 crèdits, d'acord amb el barem.  
d) Compromís amb l'organització: fins a 10 crèdits, d'acord amb el barem.  
7. El grau 2  
7.1 Requisits  
Sense perjuí del que disposa l'article 4.2, per a accedir al grau 2 es requerix:  
a) Haver prestat servicis en el sistema de salut durant almenys 5 anys en el grau 1.  
b) Haver obtingut un mínim de 55 crèdits en la suma de la valoració de les àrees d'avaluació que conté l'apartat 4.3.  
7.2 Valoració de les àrees d'avaluació  
a) Activitat assistencial: fins a 65 crèdits, que s'obtenen de la manera següent:  
. Permanència en el grau 1: fins a un màxim de 45 crèdits; s'assignen 9 crèdits per cada any en què es complisquen els objectius i 5 per cada any en què no es complisquen.  
. Èxit d'objectius: fins a 20 crèdits obtinguts de multiplicar per 20 el valor mitjà dels tres millors resultats de compliment d'objectius durant el temps de permanència en el grau 1.  
b) Adquisició de coneixements: fins a 10 crèdits, d'acord amb el barem.  
c) Activitat docent i investigadora: fins a 10 crèdits, d'acord amb el barem.  
d) Compromís amb l'organització: fins a 15 crèdits, d'acord amb el barem.  
8. El grau 3  
8.1 Requisits  
Sense perjuí del que disposa l'article 4.2, per a accedir al grau 3 es requerix:  
a) Haver prestat servicis en el sistema de salut durant almenys 6 anys en el grau 2.  
b) Haver obtingut un mínim de 60 crèdits en la suma de la valoració de les àrees d'avaluació que conté l'apartat 4.3  
8.2 Valoració de les àrees d'avaluació  
a) Activitat assistencial: fins a 60 crèdits, que s'obtenen de la manera següent:  
. Permanència en el grau 2: fins a un màxim de 48 crèdits; s'assignen 8 crèdits per cada any en què es complisquen els objectius i 4 per cada any en què no es complisquen.  
. Èxit d'objectius: fins a 12 crèdits obtinguts de multiplicar per 12 el valor mitjà dels tres millors resultats de compliment d'objectius durant el temps de permanència en el grau 2.  
b) Adquisició de coneixements: fins a 5 crèdits, d'acord amb el barem.  
c) Activitat docent i investigadora: fins a 15 crèdits, d'acord amb el barem.  
d) Compromís amb l'organització: fins a 20 crèdits, d'acord amb el barem.  
9. El grau 4  
9.1 Requisits  
Sense perjuí del que disposa l'article 4.2, per a accedir al grau 4 es requerix:  
a) Haver prestat servicis en el sistema de salut durant almenys 6 anys en el grau 3.  
b) Haver obtingut un mínim de 65 crèdits en la suma de la valoració de les àrees d'avaluació que conté l'apartat 4.3.  
9.2 Valoració de les àrees d'avaluació  
a) Activitat assistencial: fins a 55 crèdits, que s'obtenen de la manera següent:  
. Permanència en el grau 3: fins a un màxim de 42 crèdits; s'assignen 7 crèdits per cada any en què es complisquen els objectius i 4 per cada any en què no es complisquen.  
. Èxit d'objectius: fins a 13 crèdits obtinguts de multiplicar per 13 el valor mitjà dels tres millors resultats de compliment d'objectius.  
b) Adquisició de coneixements: fins a 5 crèdits, d'acord amb el barem.  
c) Activitat docent i investigadora: fins a 20 crèdits, d'acord amb el barem.  
d) Compromís amb l'organització: fins a 20 crèdits, d'acord amb el barem.  
10. Accés abreviat als graus 3 i 4  
Obtindre entre 75 i 90 crèdits en l'avaluació per a accedir al grau 1 o al grau 2 pot usar-se per a reduir en 6 mesos el temps de permanència necessari per a passar als graus 3 o 4. Si este requisit es complix simultàniament en els graus 1 i 2, la reducció és d'1 any.  
En el cas que la puntuació se situe per damunt dels 90 crèdits, la reducció és el doble de la indicada en el paràgraf anterior.  
11. Retribució dels graus de carrera  
11.1 Percepcions econòmiques  
11.1.1 Les retribucions derivades de l'aplicació de la carrera professional queden enquadrades en el complement de carrera professional, segons l'article 43.2.e de la Llei 55/2003, de 16 de desembre, de l'Estatut Marc del personal estatutari dels servicis de salut. Estes retribucions s'actualitzen periòdicament en la mateixa proporció que les lleis anuals de pressupostos o altres disposicions legals disposen per a la resta de components salarials.  
11.1.2 La retribució de la carrera professional té caràcter mensual i està associada a l'obtenció d'un grau de carrera determinat.  
11.1.3 La quantia, en còmput anual, del complement de carrera per als llicenciats sanitaris és la següent:  
. Grau 1: 3.000 euros.  
. Grau 2: 6.000 euros.  
. Grau 3: 9.000 euros.  
. Grau 4: 12.000 euros.  
11.1.4 La quantia, en còmput anual, del complement de carrera per als diplomats sanitaris és la següent:  
. Grau 1: 1.950 euros.  
. Grau 2: 3.900 euros.  
. Grau 3: 5.850 euros.  
. Grau 4: 7.800 euros.  
11.2 Altres beneficis associats a la carrera professional  
El grau aconseguit en la carrera professional és un mèrit que es valora en els processos per a trasllats, concursos, accés a places de responsabilitat en gestió clínica, direccions de servici o de secció, places de coordinadors d'atenció primària, direccions d'institucions i responsables d'unitats de gestió assistencial. També és un mèrit que es valora per a la participació com a docent en programes d'actualització i formació professional en l'àmbit de l'àrea de coneixement, i també en programes de cooperació nacional o internacional o en activitats i tasques docents o d'investigació sobre matèries relacionades amb l'àrea de coneixement.  
12. Seguiment i desplegament de la carrera professional  
12.1 Comissió de Seguiment de la Carrera Professional  
Esta comissió valida el compliment de les responsabilitats exigit per a la promoció a nivells superiors a instàncies de les comissions d'avaluació.  
Hi estan representats els sindicats pertanyents a la Mesa Sectorial de Sanitat.  
12.2 Subcomissió Tècnica per al Desplegament i l'Avaluació de la Carrera Professional  
Es crea la Subcomissió Tècnica per al Desplegament i l'Avaluació de la Carrera Professional, dependent de la Comissió de Seguiment de la Carrera Professional amb la finalitat de garantir el seguiment i el desplegament de la implantació d'este sistema, i també l'avaluació dels resultats.  
12.3 Comissió Departamental d'Avaluació de la Carrera Professional  
En cada departament de salut s'ha de constituir una comissió d'avaluació de la carrera professional per cada professió sanitària definida en la Llei d'Ordenació de les Professions Sanitàries.  
Hi han d'estar representats els sindicats representats en la Mesa Sectorial de Sanitat.  
DISPOSICIONS TRANSITÒRIES  
Primera  
Els servicis prestats abans de la data d'entrada en vigor d'este decret queden exempts d'avaluació, per la qual cosa es considera que mentre s'han prestat s'han complit plenament els requisits assistencials i, en la part proporcional, la resta de requisits.  
Segona  
El complement de carrera professional s'ha de pagar de manera progressiva durant una fase d'implantació que durarà 4 anys, amb l'equivalència següent:  
. Primer exercici: el 20% del complement.  
. Segon exercici: el 40% del complement.  
. Tercer exercici: el 60% del complement.  
. Quart exercici: el 80% del complement.  
. A partir del cinqué exercici es percep el 100% del complement.  
DISPOSICIONS FINALS  
Primera  
Les disposicions de desplegament d'esta norma han de ser objecte de negociació en la Mesa Sectorial de Sanitat.  
Segona  
Es faculta el conseller de Sanitat per a dictar totes les disposicions que requerisquen el desplegament i l'execució d'este decret.  
Desenvolupament professional  
1. Àmbit d'aplicació  
Es reconeix el dret al desenvolupament professional del personal de les categories no sanitàries i de les sanitàries que no requerixen titulació universitària, en els termes recollits en els articles 40 i 2.3 de la Llei 55/2003, de 16 de desembre, de l'Estatut Marc del personal estatutari dels servicis de salut, adscrit a les institucions sanitàries de la Conselleria de Sanitat i que tinga la consideració de personal sanitari, d'acord amb el que disposa el Decret 71/1989, de 15 de maig, del Consell de la Generalitat Valenciana.  
2. Definició  
S'entén per desenvolupament professional la progressió de les categories no sanitàries i de les sanitàries que no requerixen titulació universitària, que permet el reconeixement públic del treball fet, l'estímul en la consecució dels objectius marcats i també la promoció de la competència professional des del punt de vista qualitatiu que ha d'implicar la millora contínua de la qualitat.  
3. Principis del model  
El model de desenvolupament professional es basa en els principis següents:  
. Voluntarietat  
. Transparència  
. Aplicació fàcil  
. Sistema objectiu de valoració  
. Irreversibilitat dels graus adquirits  
. Reconeixement dels servicis previs  
4. Terminis d'implantació  
La negociació sobre el desenvolupament professional del personal de les categories no sanitàries i de les sanitàries que no requerixen titulació universitària, en els termes recollits en els articles 40 i 2.3 de la Llei 55/2003, de 16 de desembre, de l'Estatut Marc del personal estatutari dels servicis de salut, adscrit a les institucions sanitàries de la Conselleria de Sanitat, que comença en el primer trimestre de 2006, ha d'estar finalitzada abans de l'últim trimestre de 2007, i la implantació efectiva s'ha de fer, d'acord amb el que disposa l'article 43.2.e de la Llei 55/2003, de 16 de desembre, de l'Estatut Marc del personal estatutari dels servicis de salut, a partir de l'01 de gener de 2008, amb efecte des de la signatura de l'acord. La progressivitat en la implantació de l'acord ha de finalitzar coincidint amb la de la carrera professional.